PEZINOK 21. októbra (SITA) - V uvoľnenej, o to priateľskejšej atmosfére sa dnes v Bratislave stretli prezidenti Česka a Slovenska Václav Klaus a Ivan Gašparovič. Počas krátkeho rozhovoru v Prezidentskom paláci diskutovali aj o téme postavenia oboch krajín v Európskej únii (EÚ). Ako však prezradil pred novinármi Gašparovič, o tejto dôležitej otázke budú pokračovať neskôr, pri spoločnej večeri na husacine v Slovenskom Grobe. Z Bratislavy sa totiž obaja prezidenti spolu s manželkami Líviou Klausovou a Silviou Gašparovičovou presunuli do Pezinka, kde sa stretli s predstaviteľmi mesta a jeho občanmi a kde ich čakala degustácia dobrých vín z Malokarpatskej oblasti.
Názory oboch prezidentov na EÚ sú dlhodobo známejšie. Podľa Klausa sú ich pohľady na otázky týkajúce sa únie "nie veľmi odlišné". Svoje postoje si však chceli pri dnešnom priateľskom stretnutí ešte vyjasniť. O Klausovi a Gašparovičovi je známe, že sú za reformu EÚ a zhodujú sa aj v kritike pretrvávajúcich prechodných období na uvoľnenie pracovného trhu pre nové členské štáty. Takýto postoj starých členov považujú za diskriminačný.
Iniciátorom dnešného stretnutia bol Gašparovič, na schôdzke sa obaja prezidenti dohodli na nedávnom rokovaní hláv štátov Visegrádskej štvorky v poľskej Wisle. Klaus vysvetlil, že so slovenským partnerom sa tento rok už niekoľkokrát stretol na rôznych medzinárodných fórach, ale vždy išlo len o veľmi krátke stretnutia. Preto sa dnes obaja prezidenti stretli neformálne, ale podľa Klausa "o to pohodlnejšie a priateľskejšie a možno aj užitočnejšie." Dnešným stretnutím chceli obaja prezidenti zároveň vyslať signál, že vzťahy medzi oboma krajinami považujú za mimoriadne dôležité.
Agentúra SITA vydá k správe zvukovú správu
rs;ve;bl